An rantsar da Shugaba Buhari a wa'adi na biyu - BBC News Hausa
An rantsar da Shugaba Buhari a wa'adi na biyu
https://www.bbc.com/hausa/labarai-48441144
A ranar 29 ga watan Mayun 2019 ne Shugaba Muhammadu Buhari ya sha rantsuwar fara aiki ta wa`adin mulkinsa na biyu na shekara hudu.
''Next Level,'' wato mataki na gaba a Turance, shi ne taken yakin neman zaben shugaban kasar, a babban zaben da ya wuce, kuma taken ya cusa wa `yan kasar fatan cewa za su ga sauyi a harkar shugabanci a kasar, sakamakon matsalar tsaro da matsin tattalin arziki da aka fuskanta a wa`adin da ya shude.
Amma wani furucin da shugaban kasar ya yi cewa akwai jan-aiki a gaba ya sa wasu na fassara mataki na gaban ta fuskoki daban-daban, har ma wasu na cewa watakila wata sabuwar wahalar ce za a yi fama da ita.
Tsohon shugaban mulkin soja na Najeriya Muhammadu Buhari mai shekara 76 - mutum ne da ake yi masa kallon tsayayye a kan akidarsa.
Duk da shan kaye da ya yi a zabuka uku da suka gabata, amma ya sami nasara a zaben 28 ga watan Maris din 2015, inda ya zama dan hamayya na farko da ya sami galaba a kan shugaban da ke kan karagar mulki.
Buhari ya kara da Shugaba Goodluck Jonathan, wanda dan yankin Neja Delta ne kuma Kirista daga kudancin kasar.
A 2015, ya yi sa'ar samun goyon bayan gamayyar jam'iyyun siyasar Najeriya mai suna All Progressives Congress (wato APC).
A wannan karon ma, ya fito karkashin inuwar jam'iyyar ta APC din ne inda ya kara da tsohon mataimakin shugaban kasar, Atiku Abubakar na babbar jam'iyyar hamayya ta PDP ya kuma samu nasara a kansa.
Bayan da shugaban ya dare mulki a 2015, 'yan Najeriya da dama sun sa rai da samun sauyin rayuwa, ta bangaren ingantuwar tsaro da tattalin arziki da magance cin hanci da rashawa.
To amma shugaban na samun yabo ta bangaren magance rikicin Boko Haram, duk da cewa wasu na ganin da sauran rina a kaba a fannin.
A bangaren tsaron dai, akwai matsalar garkuwa da mutane domin karbar kudin fansa da ake fama da ita musamman a arewa maso yammacin Najeriyar.
Idan kuma aka tabo batun tattalin arziki kuwa, masu sharhi da dama na ganin babu wani cigaba da aka samu.
Fatan 'yan Najeriya a wa'adi na biyu
'Yan Najeriyar da dama na fatan samun sauki musamman ga halin matsi na rayuwa da kuma saukin tsaro a wasu sassa na kasar.
Wasu na ganin cewa shugaban a baya ya yi iya bakin kokarinsa wajen shawo kan matsalar sai dai har yanzu, akwai sauran jan aiki a gabansa.
Babban burin wasu kuma shi ne samun sauki wajen tattalin arziki. 'Yan kasar na kokawa game da tsada na kayan masarufi da dai sauransu.
A lokacin, rudani ya yawaita kan halin da shugaban ke ciki ganin cewa ba a samu jin ta bakin makusantansa game da ainahin abin da ke damun shugaban ba.
Ya tsallake rijiya da baya a wani hari da Boko Haram ta kai masa a Kaduna
Wasu ko suna tuna wannan lokacin a matsayin wani yunkurin yaki da cin hanci da ya ki ci ya ki cinyewa, abin da ya dakile cigaban Najeriya.
Daya daga cikin abubuwan da ya yi shi ne bai wa 'yan Najeriya umarnin bin layuka a tasoshin shiga mota da bankuna da sauransu, kana ya tura sojoji masu ladabtar da wadanda ke kin bin doka.
An dinga ladabtar da ma'aikatan gwamnati da aka kama su da zuwa wurin aiki a makare ta hanyar sanya su yin tsallen kwado.
Ya kuma gabatar da wata doka mai tsauri ta sanya wa 'yancin 'yan jarida takunkumi, inda har aka daure wasu 'yan jarida biyu a lokacin mulkin sojansa.
Farashin kayayyaki ya tashi inda rayuwa ta sauya, wanda hakan ya sanya Janar Ibrahim Babangida ya yi masa juyin mulki ranar 27 ga watan Agustan 1985. An daure Buhari a kurkuku na tsawon wata 40.